《初秋登王司马楼宴得同字》
唐代·骆宾王

司马公千里腾光，翼外台而展足。九日多暇，敞丽谯以开筵。于时葭散秋衣，檀移夏火，鸿飞渐陆，流断吹以来寒；鹤鸣在阴，振中天而警露。于是肴开玉馔，交杂配而熏兰；酒泛金翘，映清尊而湛菊。虽傍临广派，有异章渠之游；而俯瞰崇墉，雅叶城隅之会。物色相召，江山助人。请振翰林，用濡笔海云尔。

展骥端居暇，登龙喜宴同。
缔赏三清满，承欢六义通。
野晦寒阴积，潭虚夕照空。
顾惭非梦鸟，滥此厕雕虫。

作者简介：骆宾王（约619—687年）字观光，汉族，婺州义乌人（今浙江义乌）。唐初诗人，与王勃、杨炯、卢照邻合称“初唐四杰”。又与富嘉谟并称“富骆”。高宗永徽中为道王李元庆府属，历武功、长安主簿，仪凤三年，入为侍御史，因事下狱，次年遇赦，调露二年除临海丞，不得志，辞官。有集。骆宾王于武则天光宅元年，为起兵扬州反武则天的徐敬业作《代李敬业传檄天下文》，敬业败，亡命不知所之，或云被杀，或云为僧。